b'\n_START_ARTICLE_\nItanium\n_START_PARAGRAPH_\nItanium \xe2\x80\x93 Intel mikroprocesorius, gamintas 2001\xe2\x80\x932002 m. Jis tapo pirm\xc4\x85ja Intel Itanium architekt\xc5\xabros (angl. Intel Itanium architecture, anks\xc4\x8diau vadinta IA-64), sukurtos bendromis Hewlett-Packard ir Intel j\xc4\x97gomis, realizacija. V\xc4\x97liau j\xc4\xaf pakeit\xc4\x97 Itanium 2 mikroprocesorius. Pirmasis Itanium nebuvo komerci\xc5\xa1kai s\xc4\x97kmingas, buvo parduota vos keli t\xc5\xabkstan\xc4\x8diai j\xc5\xb3 vienet\xc5\xb3. D\xc4\x97l \xc5\xa1ios prie\xc5\xbeasties jis buvo daugiausiai naudojamas kurti komercines programas, v\xc4\x97liau pritaikytas Itanium 2 procesoriui.\n_START_SECTION_\nIstorija\n_START_PARAGRAPH_\nHP ir Intel bendradarbiavimo kuriant nauj\xc4\x85 procesoriaus architekt\xc5\xabr\xc4\x85 serveriams ir darbo stotims, remiantis tyrimais, kuriuos HP atlikin\xc4\x97jo nuo 1989 met\xc5\xb3, prad\xc5\xbeia - 1994 m. HP ie\xc5\xa1kojo naujos kartos pakaitalo savo s\xc4\x97kmingai PA-RISC architekt\xc5\xabrai ir tam nor\xc4\x97jo panaudoti Intel i\xc5\xa1teklius bei patirt\xc4\xaf._NEWLINE_IA-64 architekt\xc5\xabra buvo paremta EPIC (Explicitly Parallel Instruction Computing) arba ai\xc5\xa1kaus lygiagretumo paradigma, kurioje lygiagre\xc4\x8diai vykdom\xc5\xb3 instrukcij\xc5\xb3 paie\xc5\xa1ka ir i\xc5\xa1d\xc4\x97stymas vykdymui buvo patik\xc4\x97tas kompiliatoriui. Itanium taip pat buvo suprojektuotas u\xc5\xbetikrinant suderinamum\xc4\x85 tiek su x86, tiek su HP UNIX programomis. K\xc5\xabrimo metu buvo tikima, kad IA-64 taps dominuojanti architekt\xc5\xabra serveri\xc5\xb3, darbo sto\xc4\x8di\xc5\xb3, galb\xc5\xabt net ir asmenini\xc5\xb3 kompiuteri\xc5\xb3 rinkoje bei pakeis populiari\xc4\x85 x86 architekt\xc5\xabr\xc4\x85 bei taps pramoniniu standartu pla\xc4\x8diam kompiuterini\xc5\xb3 platform\xc5\xb3 spektre._NEWLINE_Pirmoji Itanium iteracija, kodiniu pavadinimu Merced, pasirod\xc4\x97 2001 m., ta\xc4\x8diau jos pri\xc4\x97mimas rinkoje buvo gerokai ma\xc5\xbeesnis nei tik\xc4\x97tasi. Pagrindin\xc4\x97s to prie\xc5\xbeastys buvo veikimo problemos, optimizuot\xc5\xb3 program\xc5\xb3 tr\xc5\xabkumas, nepakankamas procesori\xc5\xb3 kiekis ir auk\xc5\xa1ta gamybos kaina bei nepakankamas HP palaikymas, kuri teik\xc4\x97 pirmenyb\xc4\x99 Intel Pentium paremtiems kompiuteriams._NEWLINE_Nors procesorius ir gal\xc4\x97jo vykdyti x86 instrukcijas, ta\xc4\x8diau vykdymo greitis buvo gerokai ma\xc5\xbeesnis u\xc5\xbe to meto x86 architekt\xc5\xabros Intel ir AMD procesorius. Kitas svarbus faktorius buvo krit\xc4\x99s serveri\xc5\xb3 pardavimas d\xc4\x97l vadinam\xc5\xb3 dot - com verslo modelio \xc4\xafmoni\xc5\xb3 gri\xc5\xabties._NEWLINE_Intel ir HP prat\xc4\x99s\xc4\x97 architekt\xc5\xabros tobulinim\xc4\x85, kurio rezultatas tapo antrosios kartos Itanium 2 procesorius (2002 m.). Po jo pasirodymo pirm\xc5\xb3j\xc5\xb3 Itanium gamyba buvo visi\xc5\xa1kai sustabdyta.\n_START_SECTION_\nAparatin\xc4\x97s \xc4\xafrangos palaikymas\n_START_PARAGRAPH_\nNema\xc5\xbeai serveri\xc5\xb3 gamintoj\xc5\xb3 suk\xc5\xabr\xc4\x97 savo sistemas, naudojusias Itanium procesorius, tarp j\xc5\xb3 Bull, Fujitsu, Fujitsu-Siemens Computers, Hitachi, HP, NEC, SGI, Unisys, IBM ir Dell, ta\xc4\x8diau kai kurie i\xc5\xa1 j\xc5\xb3 nutrauk\xc4\x97 aktyvi\xc4\x85 serveri\xc5\xb3 prekyb\xc4\x85 po to, kai nesulauk\xc4\x97 procesori\xc5\xb3 laiku. Tik HP ir IBM pristat\xc4\x97 sistemas dideliais kiekiais._NEWLINE_Dauguma \xc5\xa1i\xc5\xb3 gamintoj\xc5\xb3 susijung\xc4\x97 su Intel ir dalimi programin\xc4\x97s \xc4\xafrangos gamintoj\xc5\xb3 \xc4\xaf Itanium Solutions Alliance organizacij\xc4\x85 su tikslu skatinti architekt\xc5\xabros k\xc5\xabrim\xc4\x85 ir naudojim\xc4\x85 bei greitinti programin\xc4\x97s \xc4\xafrangos perk\xc4\x97lim\xc4\x85. Ta\xc4\x8diau 3 did\xc5\xbeiausi, neskaitant HP, serveri\xc5\xb3 gamintojai beveik arba i\xc5\xa1 viso neinvestuoja \xc4\xaf Itanium. IBM ir Dell anks\xc4\x8diau pardavin\xc4\x97jo Itanium sistemas, ta\xc4\x8diau v\xc4\x97liau atsisak\xc4\x97, o Sun Microsystems niekada j\xc5\xb3 ir nepardavin\xc4\x97jo, koncentruodamasi prie savos SPARC ir x86 architekt\xc5\xabr\xc5\xb3 sistem\xc5\xb3.\n_START_SECTION_\nRinkos tendencijos\n_START_PARAGRAPH_\nItanium pardavimai kilo paskutinius kelet\xc4\x85 met\xc5\xb3, ta\xc4\x8diau tas kilimas sukelia daug diskusij\xc5\xb3. IDC 2005 metais paskelb\xc4\x97, kad per 4 metus buvo parduota sistem\xc5\xb3 su Itanium u\xc5\xbe 3 mlrd. doleri\xc5\xb3 ir numato, kad dar u\xc5\xbe 3 milijardus bus parduoti per ateinan\xc4\x8dius 15 m\xc4\x97nesi\xc5\xb3 . Kiti pa\xc5\xbeymi, kad \xc5\xa1is didelis pakilimas rei\xc5\xa1kia tai, kad nema\xc5\xbeai HP klient\xc5\xb3 pereina i\xc5\xa1 PA-RISC sistem\xc5\xb3 prie Itanium, ta\xc4\x8diau tai nerei\xc5\xa1kia, kad procesoriai \xc4\xafgavo plat\xc5\xb3 pripa\xc5\xbeinim\xc4\x85. I\xc5\xa1 tikr\xc5\xb3j\xc5\xb3, dalis labiausiai kategori\xc5\xa1k\xc5\xb3 Itanium kritik\xc5\xb3 juos vadina \xe2\x80\x9eItanic\xe2\x80\x9c vardu (\xc5\xbei\xc5\xabr\xc4\x97kite \xc5\xbeemiau) ir t\xc4\x99sia kalbas apie architekt\xc5\xabros gyvavimo pabaig\xc4\x85. Tuo tarpu Intel ir HP i\xc5\xa1lieka optimisti\xc5\xa1ki Itanium at\xc5\xbevilgiu , aparatin\xc4\x97s \xc4\xafrangos gamintojai, priklausantys Itanium Solutions Alliance \xc4\xafsipareigojo bendrai paskirti 10 milijard\xc5\xb3 doleri\xc5\xb3 architekt\xc5\xabros vystymui iki de\xc5\xa1imtme\xc4\x8dio pabaigos ._NEWLINE_Bendros pajamos i\xc5\xa1 Itanium sistem\xc5\xb3 trigubai i\xc5\xa1augo per 2003-2004 metus, pasiekus 1,4 milijardo doleri\xc5\xb3 ir 2,4 milijardo 2005. Itanium Solution Aliance tikina, kad bendros pajamos i\xc5\xa1 Itanium sudaro 58\xc2\xa0% vis\xc5\xb3 pajam\xc5\xb3 i\xc5\xa1 Sun SPARC sistem\xc5\xb3 ir 33\xc2\xa0% bendr\xc5\xb3 pajam\xc5\xb3 i\xc5\xa1 IBM Power2 .\n_START_SECTION_\nAnkstyvieji techniniai sunkumai\n_START_PARAGRAPH_\nPirmosios Itanium versijos, kodiniu pavadinimu Merced, prekyboje pasirod\xc4\x97 2001 metais. Jie buvo gaminami pagal 180 nm technologij\xc4\x85, veik\xc4\x97 733 ir 800 Mhz da\xc5\xbeniu, tur\xc4\x97jo 2 arba 4 MB i\xc5\xa1orin\xc4\x97s L3 spartinan\xc4\x8diosios atminties._NEWLINE_IA-64 re\xc5\xbeimu, Itanium buvo grei\xc4\x8diausiai skai\xc4\x8diavimus su slankiojo kablelio skai\xc4\x8diais atliekantis procesorius tuo metu rinkoje. Ta\xc4\x8diau sveik\xc5\xb3j\xc5\xb3 skai\xc4\x8di\xc5\xb3 skai\xc4\x8diavimai buvo tik \xc5\xa1iek tiek greitesni u\xc5\xbe tokiu pa\xc4\x8diu da\xc5\xbeniu veikian\xc4\x8dius x86 architekt\xc5\xabros procesorius, o x86 kodo vykdymas tesiek\xc4\x97 1/8 pana\xc5\xa1iu da\xc5\xbeniu veikian\xc4\x8dio x86 procesoriaus grei\xc4\x8dio. Programin\xc4\x97 x86 emuliacija dirba grei\xc4\x8diau, k\xc4\x85 parod\xc4\x97 Itanium 2 procesoriai, kur x86 kodas yra vykdomas pana\xc5\xa1iu grei\xc4\x8diu kaip ir atitinkamu da\xc5\xbeniu veikiantis x86 procesorius._NEWLINE_Pagrindin\xc4\x97 pirm\xc5\xb3 Itanium procesori\xc5\xb3 konstrukcin\xc4\x97 klaida buvo didelio v\xc4\x97lavimo (latenti\xc5\xa1kumo) tre\xc4\x8dio lygio spartinan\xc4\x8dioji atmintis. Intel in\xc5\xbeinieriai tikriausiai tik\xc4\x97josi, kad pla\xc4\x8dios procesoriaus galimyb\xc4\x97s ir didelis pralaidumas kompensuos tai, ta\xc4\x8diau v\xc4\x97lavimas buvo toks didelis, kad jis sul\xc4\x97tindavo spartinan\xc4\x8di\xc4\x85j\xc4\x85 atmint\xc4\xaf iki tokio lygio, kad ji b\xc5\xabdavo neypatingai greitesn\xc4\x97 u\xc5\xbe pagrindin\xc4\x97s atminties s\xc4\x85saj\xc4\x85. D\xc4\x97l palyginus ma\xc5\xbeo kiekio greitesni\xc5\xb3 pirmo ir antro lygio spartinan\xc4\x8di\xc5\xb3j\xc5\xb3 atmin\xc4\x8di\xc5\xb3 (32 KiB ir 96 KiB), tai gal\xc4\x97davo privesti prie didel\xc4\x97s apkrovos pagrindinei sistemos magistralei._NEWLINE_I\xc5\xa1 prad\xc5\xbei\xc5\xb3 procesorius buvo planuotas i\xc5\xa1leisti 1998\xe2\x80\x931999 metais, ta\xc4\x8diau da\xc5\xbeni projekto atid\xc4\x97liojimai ir padid\xc4\x97jusi konkurencija i\xc5\xa1 AMD pus\xc4\x97s x86 procesori\xc5\xb3 rinkoje prived\xc4\x97 prie to, kad Itanium procesoriai dar iki j\xc5\xb3 i\xc5\xa1leidimo paseno. D\xc4\x97l \xc5\xa1ios prie\xc5\xbeasties jis tapo nekonkurencingu produktu 2001, nors gal\xc4\x97jo toks b\xc5\xabti prie\xc5\xa1 dvejus metus.\n_START_SECTION_\nItanik (Itanic)\n_START_PARAGRAPH_\nItanik (angl. Itanic) \xe2\x80\x93 pa\xc5\xa1iepiantis pavadinimas, kuris primena Titaniko (Titanic), \xc5\xbeinomo laivo, paskendusio 1912 m., pavadinim\xc4\x85, ir kuris pirm\xc4\x85 kart\xc4\x85 buvo sugalvotas 1999 , v\xc4\x97liau da\xc5\xbenai buvo naudojamas The Register tinklalapyje  ir Scott McNealy (Sun Microsystems prezidento). \xc5\xa0is vardas tapo aliuzija \xc4\xaf tik\xc4\x97jim\xc4\x85, kad IA-64 yra \xe2\x80\x9ebalta varna\xe2\x80\x9c HP ir Intel kompanijoms, kurioms projektas kainavo milijardus doleri\xc5\xb3, ta\xc4\x8diau nesugeb\xc4\x97j\xc4\x99s pasiekti tik\xc4\x97t\xc5\xb3 rezultat\xc5\xb3 per apsibr\xc4\x97\xc5\xbet\xc4\x85 laikotarp\xc4\xaf.\n_START_SECTION_\nKonkurencija\n_START_PARAGRAPH_\nItanium konkuruoja apatinio lygio (low - end) serveriuose su AMD64 ir Intel EM64T, vir\xc5\xa1utinio lygio (high - end) su IBM POWER ir Sun Microsystems SPARC architekt\xc5\xabros procesoriais._NEWLINE_Per pirmus 5 savo egzistavimo metus Itanium nepasiek\xc4\x97 savo tiksl\xc5\xb3 ir \xc5\xa1iuo metu tikisi \xc4\xafsigal\xc4\x97ti high - end srityje ir technin\xc4\x97je kompiuterijoje, kurioje lyderiai yra IBM ir Sun. Ta\xc4\x8diau ir be \xc5\xa1i\xc5\xb3 konkurent\xc5\xb3 vis labiau \xc4\xaf \xc5\xa1i\xc4\x85 rink\xc4\x85 skverbiasi ir x86 architekt\xc5\xabros procesoriai, ypa\xc4\x8d po to, kai \xc4\xafgavo 64 bit\xc5\xb3 adresacij\xc4\x85 ir didesnes multiapdorojimo galimybes, tod\xc4\x97l ateityje tik\xc4\x97tina teks konkuruoti ir su \xc5\xa1ios pla\xc4\x8diai paplitusios architekt\xc5\xabros procesoriais.\n_START_SECTION_\nSuperkompiuteriai\n_START_PARAGRAPH_\nGrei\xc4\x8diausias superkompiuteris, naudoj\xc4\x99s pirmos kartos Intel Itanium procesorius, buvo IBM Titan, dabar klasteris National Center for Supercomputing Applications centre. J\xc4\xaf sudaro 320 Intel Itanium (800 Mhz) procesori\xc5\xb3.'